
	Argumentai:
Pasiūlymo tikslas – užtikrinti Lietuvos Respublikos Konstitucijos 7 straipsnio 2 dalies reikalavimo, kad galioja tik paskelbti įstatymai, įgyvendinimą.
Siūlome nustatyti, kad, nesuabsoliutinant asmens duomenų apsaugos ir nepaneigiant konstitucinis teisės viešumo principo, visi pilietybės klausimais priimti sprendimai būtų privalomai skelbiami Teisės aktų registre, paliekant juose asmenų inicialus ir kilmės šalies pavadinimo pirmąją raidę.

Pasiūlymas
1. Pakeisti įstatymo projekto 1 straipsnį ir jį išdėstyti taip:
„1 straipsnis. 36 straipsnio pakeitimas
Pakeisti 36 straipsnį ir jį išdėstyti taip:
„Sprendimų dėl Lietuvos Respublikos pilietybės skelbimas
Respublikos Prezidento dekretai dėl Lietuvos Respublikos pilietybės suteikimo, Lietuvos Respublikos pilietybės išsaugojimo ir Lietuvos Respublikos pilietybės grąžinimo, vidaus reikalų ministro įsakymai dėl Lietuvos Respublikos pilietybės atkūrimo ir Lietuvos Respublikos pilietybės netekimo, taip pat galutiniai ir neskundžiami administracinių teismų sprendimai dėl Lietuvos Respublikos pilietybės netekimo įstatymų nustatyta tvarka skelbiami Teisės aktų registre. Fizinių asmenų, dėl kurių priimti nurodyti sprendimai, vardai ir pavardės bei kilmės šalių pavadinimai nurodomi, vartojant tik pirmąsias jų raides.“

